Twaqqaf unit bejn Trasport Malta u l-kunsilli lokali bil-għan li jkun hemm kordinament aħjar fid-dawl li huma d-diversi t-talbiet li jsiru mill-kunsilli lokali. Il-Ministru Joe Mizzi, responsabbli mit-Trasport u l-Infrastruttura, qal li huwa konxju mill-ħtieġa li l-kunsilli lokali jridu jingħataw attenzjoni aktar immedjata u effettiva. Proprju għalhekk li qed jittieħdu dawn l-inizjattivi ġodda biex tissaħħaħ il-koperazzjoni bejn il-kunsilli lokali u l-Ministeru. Saħansitra stqarr li kienu bosta l-ilmenti mill-kunsilli lokali li ma kinux qegħdin jilħqu l-livell mixtieq ta' attenzjoni minn Transport Malta. "Dan mhux b'kapriċċ iżda minħabba ċirkustanzi li mhux dejjem wieħed ikun jista' jindirizza u jsolvi l-problemi għas-sodisfazzjon ta' kulħadd," qal il-Ministru Mizzi. Spjega li kien proprju għal din ir-raġuni li Transport Malta ħadet ħsieb li tindirizza din is-sitwazzjoni u impenjat ruħha li tagħti l-għajnuna kollha possibbli lill-kunsilli lokali. Dan dejjem jista' jseħħ fil-limiti tar-riżorsi finanzjarji li Transport Malta jkollha għad-dispożizzjoni tagħha. Mizzi jemmen li din il-miżura diġà bdiet tħalli l-effett u l-kunsilli lokali se jkunu qegħdin jirċievu komunikat maqbul mal-Assoċjazzjoni tal-Kunsilli Lokali dwar kif għandhom jaslu l-ilmenti, il-kummenti u s-suġġerimenti għand Transport Malta. Din hija biss waħda mill-miżuri li l-Ministru ddiskuta fid-dettall mal-Assoċjazzjoni tal-Kunsilli Lokali biex, permezz ta' din il-ħidma, il-kunsilli lokali jingħataw aktar attenzjoni immedjata u effettiva.